Nempa mayuh bengkah chara manduk buah nanas
BUAH nanas sebengkah buah ke balat dikerindu orang mayuh ketegal buah nya manis, masam sereta mantu ngasuh tubuh kitai cheregas. Buah nanas nyamai diulih di pasar ke alai mayuh bengkah chara manduk pemakai bepelasarka buah nanas. Nama buah ke dikumbai nanas tu? Nanas tu sebengkah utai tanam tropika ke dipechaya beasal ari Bagi Timur Amerika Selatan. Nanas dibai ngagai Tanah Melayu maya abad ke- 16 ulih orang bansa Portugis. Serambau enggau pengerembai betanam getah pera, nanas keterubah iya ditanam di Singapura, Johor enggau mega Selangor dalam taun 1921. Kenyau ari nya pengawa betanamka nanas terus ngerembai lalau dikemansang chara ladang bedandang besai di kandang ensur tanah rau kelebih agi di Johor. Diatu Malaysia sebuah ari menua pengeluar buah nanas ke besai dunya kelimpah ari Thailand, Filipina, Indonesia, Hawaii, Ivory Coast, Kenya, Brazil, Taiwan, Australia, India enggau Afrika Selatan. Pulai ngagai topik pemakai bepelasarka buah nanas, ari diempa baka nya aja, kek sampaika pemakai ke digulai enggau buah nanas, enggau mega jus nanas buah tu endang iya kena ngenyukupka rengka pemakai di dapur kitai. Taja pan bekulit kasar sereta tajam, buah nanas ngundan mayuh bengkah nutrien manah ungkup pengerai tubuh kitai. Nitihka pansik, buah nansa ngundan vitamin C, vitamin B, B1, B3 (niacin), karbohidrat, potassium, sodium enggau enzim bromelin. Enda iran mayuh orang udah milih buah nanas nyadika penambah dalam pengawa besumai pakai. Sekeda ari chunto pemakai bepelasarka buah nanas ke tebilang nya baka asi guring nanas seafood, achar nanas enggau dagin guring nanas. Enti diperati dalamka agi, bisi mega kuih tauka kek bepelasarka nansas baka Tart Nanas, Puding Nanas, Kek Coklet Nanas enggau mega Jem nanas disapu ba ruti enggau ke bukai. Buah nanas mega tau diambi nyadika pemakai penuchi mulut lalu diempa baka nya aja. Indah iya tau digagaka nyadi aiskrim nanas, Jus nanas enggau halwa nanas, sereta nyadi topping ngagai pemakai chara barat baka piza enggau burger. Semina enggau sigi buah nanas, mayuh bengklah irunding pemakai enggau chara nyumai ulih digaga. Enda iran nanaslebuh disimpan isi buah iya ke dalam engka sumai , iya tau nambah ka penyamai pemakai nya , kelimpah ari mekal mayuh nutrien ngagai tubuh. 
See author's posts
